Kommissionens forordning (EF) nr. 456/2003

af 12. marts 2003

om specifikke betingelser vedrørende forudbetaling af eksportrestitutioner for visse oksekødsprodukter, der er anbragt på toldoplag eller i frizone

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved Kommissionens forordning (EF) nr. 2345/2001(2), særlig artikel 33, stk. 12, og

ud fra følgende betragtninger:

(1) Kapitel 3 i afsnit II i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3), senest ændret ved forordning (EF) nr. 253/2002(4), fastlægger betingelserne for forudbetaling af restitutioner for produkter og varer, der er anbragt på toldoplag eller i frizone.

(2) Under hensyntagen dels til produktionsbetingelserne for visse former for udbenet oksekød og deres henførelse under ordningen med forudbetaling af restitutionen ved oplagring, dels til den måde, hvorpå disse produkter udføres, bør de kontrolbestemmelser, der er nævnt i artikel 27 i forordning (EF) nr. 800/1999, suppleres med specifikke bestemmelser. De supplerende bestemmelser bør især foreskrive, at de erhvervsdrivende, der ønsker at deltage i ordningen, skal oprette en elektronisk database, som skal være godkendt af de toldmyndigheder, der varetager kontrollen, og som disse skal have direkte adgang til.

(3) For visse oksekødsprodukter bør den periode, hvor produkterne i henhold til artikel 29, stk. 5, i forordning (EF) nr. 800/1999 kan opbevares på toldoplag eller i frizone, fraviges. For at ordningen kan virke efter hensigten under hensyntagen til de særlige forhold i oksekødssektoren, bør der fastsættes en frist på fire måneder.

(4) For at forbedre gennemsigtigheden i forbindelse med transaktionerne og for at gøre kontrollen hurtigere og mere effektiv bør antallet af transaktioner under procedurens enkelte faser begrænses.

(5) For at ordningen kan fungere korrekt, bør kontrolkriterierne, kontrollens hyppighed og følgerne af eventuelle konstaterede uoverensstemmelser mellem det fysiske lager og lagerregistreringerne i databasen fastlægges. Desuden bør der fastsættes en undtagelse fra artikel 26, stk. 7, i forordning (EF) nr. 800/1999.

(6) Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

For produkter henhørende under kode 0201 30 00 91/00 og 0201 30 00 91/20 i nomenklaturen over eksportrestitutioner for landbrugsprodukter, der er fastlagt ved Kommissionens forordning (EØF) nr. 3846/87(5), er forudbetalingen af eksportrestitutioner ved oplagring af produkterne på toldoplag eller i frizone undergivet betingelserne i denne forordning, uden at dette dog indskrænker anvendelsen af forordning (EF) nr. 800/1999.

Artikel 2

1. For de i artikel 1 omhandlede produkter er henførelse under ordningen med forudbetaling af restitutionen ved oplagring betinget af en skriftlig godkendelse fra de toldmyndigheder, der varetager forvaltningen af og kontrollen med denne ordning.

2. Den i stk. 1 omhandlede godkendelse gives kun til erhvervsdrivende, der skriftligt forpligter sig til at føre en elektronisk database over de produkter, der skal omfattes af ordningen med forudbetaling af restitutioner (i det følgende benævnt "databasen"). Hvis produkterne oplagres flere forskellige steder, kan godkendelsen gives for en database på hvert oplagringssted.

Hvis oplagringen af produkterne helt eller delvis foretages af en tredjemand, der handler på den erhvervsdrivendes vegne, kan den pågældende tredjemand føre databasen på den erhvervsdrivendes ansvar, idet den erhvervsdrivende dog fortsat indestår for, at de i databasen indeholdte oplysninger er nøjagtige.

Toldmyndighederne kontrollerer på forhånd, at den database, som de skal have direkte adgang til uden nogen forudgående meddelelse, forefindes og fungerer. Den måde, hvorpå der opnås adgang til databasen, præciseres i den i stk. 1 omhandlede godkendelse.

Artikel 3

Databasen skal:

a) i hele oplagringsperioden give mulighed for administrativ sporing af det kød, der er anbragt under ordningen

b) kunne give en tidstro oversigt over de oplagrede kødmængder, idet en sådan oversigt skal kunne gives for hvert af de i stk. 3 nævnte kriterier.

Den i litra a) nævnte sporing baseres på en entydig identifikation af kød, der stammer fra en og samme udbening, foretaget inden produkternes anbringelse under ordningen med forudbetaling af restitutioner. Ved en udbening forstås den produktion af kød, der er blevet udbenet en bestemt dag eller en del af en dag.

Den i stk. 2 nævnte entydige identifikation omfatter:

- et særligt nummer

- datoen for produktionen af det udbenede kød

- nummeret på den "attest for udbenet kød", der er omhandlet i artikel 4 i Kommissionens forordning (EØF) nr. 1964/82(6)

- antallet af kartoner for hver opskæringstype med angivelse af den konstaterede nettovægt inden frysning.

Artikel 4

1. Databasen ajourføres med angivelse af produkterne, henholdsvis som tilgang eller fragang, senest på datoen for indgivelsen af:

a) betalingsangivelsen som omhandlet i artikel 26, stk. 1, i forordning (EF) nr. 800/1999

b) udførselsangivelsen som omhandlet i artikel 32 i forordning (EF) nr. 800/1999.

2. Oplagring i en anden medlemsstat end den, i hvilken betalingsangivelsen er antaget, skal fremgå af databasen. Hvis den erhvervsdrivende påtænker en sådan oplagring, giver han toldmyndighederne underretning herom. Toldmyndighederne godkender bl.a. den måde, hvorpå registreringen af de pågældende produkter foretages i databasen.

Artikel 5

Antagelsen af de i artikel 4 nævnte angivelser er betinget af, at toldmyndighederne har konstateret, at den af angivelsen omfattede transaktion er registreret som "tilgang" eller "fragang" i databasen.

Toldmyndighederne kan dog antage de i artikel 4 nævnte angivelser, inden de har foretaget den i stk. 1 omhandlede konstatering. Den erhvervsdrivende skal i så fald over for myndighederne bekræfte, at registreringen i databasen er foretaget. Toldmyndighederne kan på denne måde udskyde og samle konstateringerne, som dog under alle omstændigheder skal foretages mindst en gang for hver periode på to kalendermåneder.

Artikel 6

Hvis artikel 30 i forordning (EF) nr. 800/1999 finder anvendelse, antager myndighederne i oplagringsmedlemsstaten kun kontroleksemplar T5 og udførselsangivelse, hvis den erhvervsdrivende bekræfter, at der er foretaget en tilsvarende registrering i databasen.

I så fald kontrollerer toldmyndighederne i den medlemsstat, hvor betalingsangivelsen er blevet antaget, i overensstemmelse med kriterierne i artikel 5, stk. 2, at transaktionen er registreret i databasen.

Artikel 7

For hver udbening kan der maksimalt antages to betalingsangivelser. En betalingsangivelse kan højst vedrøre to "attester for udbenet kød" som omhandlet i artikel 4 i forordning (EØF) nr. 1964/82.

Artikel 8

Som en undtagelse fra artikel 29, stk. 5, i forordning (EF) nr. 800/1999 er den periode, hvor disse produkter kan opbevares på toldoplag eller i frizone, på fire måneder regnet fra dagen for antagelsen af betalingsangivelsen.

Artikel 9

1. Toldmyndighederne foretager mindst to gange pr. kalenderår en uanmeldt kontrol af, at databasen fungerer, og at dens indhold er korrekt.

Disse kontroller skal i alt omfatte mindst 5 % af de samlede produktmængder, der ifølge databasen befinder sig på lageret på datoen for kontrollens påbegyndelse. Kontrollen skal vedrøre udvalgte kødpartier på lageret, som skal spores i databasen, og omvendt kød registreret i databasen, som skal lokaliseres på lageret.

Efter hver kontrol skal der udfærdiges en rapport herom.

I tilfælde, hvor de produkter, der er udvalgt til kontrol, omfatter kød, der er anbragt på et lager på en anden medlemsstats område, anvender toldmyndighederne den procedure for gensidig bistand, der er omhandlet i artikel 4, stk. 1, i Rådets forordning (EF) nr. 515/97(7).

2. Toldmyndighederne giver det organ, der udbetaler eksportrestitutionerne, underretning om:

a) hver meddelt eller tilbagekaldt godkendelse

b) hver foretagen kontrol.

De udbetalende organer kan, hvis der formodes at være en risiko for uregelmæssigheder, anmode toldmyndighederne om at foretage en kontrol.

3. Artikel 26, stk. 7, i forordning (EF) nr. 800/1999 finder ikke anvendelse på de produkter, der er undergivet den i nærværende forordning foreskrevne kontrol.

Artikel 10

Hvis toldmyndighederne konstaterer en uoverensstemmelse mellem det fysiske lager og lagerregistreringerne i databasen eller en overtrædelse af artikel 4, stk. 2, tilbagekaldes den i artikel 2, stk. 1, nævnte godkendelse for en periode, der fastsættes af medlemsstaten, men som ikke kan være på under tre måneder fra datoen for konstateringen.

Godkendelsen tilbagekaldes ikke, hvis overtrædelsen af artikel 4, stk. 2, eller uoverensstemmelsen mellem det fysiske lager og lagerregistreringerne i databasen skyldes force majeure.

Godkendelsen tilbagekaldes heller ikke, hvis de manglende mængder eller de ikke-registrerede mængder i databasen ikke overstiger 1 vægtprocent af den samlede mængde, der er udvalgt til kontrol, og de skyldes forglemmelser eller rent administrative fejl, forudsat at der træffes korrigerende foranstaltninger med henblik på at undgå, at sådanne fejl gentager sig i fremtiden. I gentagelsestilfælde kan toldmyndighederne tilbagekalde godkendelsen.

Artikel 11

Denne forordning træder i kraft på syvendedagen efter offentliggørelsen i Den Europæiske Unions Tidende.

Den finder anvendelse på de betalingsangivelser, der antages fra og med den 1. oktober 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. marts 2003.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 315 af 1.12.2001, s. 29.

(3) EFT L 102 af 17.4.1999, s. 11.

(4) EFT L 183 af 12.7.2002, s. 12.

(5) EFT L 366 af 24.12.1987, s. 1.

(6) EFT L 212 af 21.7.1982, s. 48.

(7) EFT L 82 af 22.3.1997, s. 1.